Ένοπλοι κατέλαβαν πόλη στο νότο της Υεμένης
η αντιπολίτευση κατηγορεί τον Πρόεδρο ότι δημιουργεί χάος και πανικό για να μείνει στην εξουσία
Εκατοντάδες ένοπλοι Ισλαμιστές στη νότια Υεμένη ενίσχυσαν την παρουσία τους στην τρίτη μεγαλύτερη πόλη της χώρας, ενώ στρατηγοί που έχουν συνταχθεί με την αντιπολίτευση κατηγορούν τον Πρόεδρο Αλί Αμπντουλάχ Σαλέχ ότι παρέδωσε την επαρχία Αμπιγιάν στους «τρομοκράτες». Κάτοικοι της Ζάνζιμπαρ, πρωτεύουσα της Αμπιγιάν, ανέφεραν βίαιες συμπλοκές την Κυριακή, μεταξύ των περίπου 400 ενόπλων που κατέλαβαν την πόλη και κυβερνητικών δυνάμεων. Αυτόπτες μάρτυρες ανέφεραν ότι οι ένοπλοι έχουν καταλάβει αρκετές τράπεζες και κυβερνητικά γραφεία. Η εφημερίδα Wall Street Journal φέρει κατοίκους της Ζάνζιμπαρ να υποστηρίζουν ότι οι μαχητές ανήκουν σε τοπικές φυλές που ζούσαν για χρόνια εκτός του ελέγχου της κεντρικής διοίκησης. Οι ίδιοι τονίζουν ότι οι ένοπλοι δεν ανήκουν στην Αλ Κάιντα της Αραβικής Χερσονήσου, αλλά επιδιώκουν να δημιουργήσουν ένα φονταμεταλιστικό Ισλαμικό Εμιράτο στο νότο της χώρας. Αξιωματούχοι της Υεμένης ανέφεραν ότι οι ένοπλοι επέκτειναν τον έλεγχο τους στη Ζάνζιμπαρ το Σάββατο μετά από μάχη με τις κυβερνητικές δυνάμεις. Ανώτεροι αξιωματούχοι και κάτοικοι εγκατέλειψαν την περιοχή. Προσωπικότητες της αντιπολίτευσης κατηγόρησαν τον κ. Σαλέχ για συνειδητή παράδοση της πόλης στους ενόπλους με σκοπό να προκληθεί χάος και πανικός στον πληθυσμό προκειμένου να παραμείνει ο ίδιος στην εξουσία. Ο πρόεδρος Σαλέχ έχει προειδοποιήσει ότι εάν φύγει από την εξουσία η Αλ Κάιντα θα αναλάβει τον έλεγχο της χώρας. Το στρατιωτικό συμβούλιο της αντιπολίτευσης στην Υεμένη, στο οποίο συμμετέχουν στρατιωτικοί διοικητές που αποχώρησαν από την κυβέρνηση Σαλέχ μετά το κύμα αντικυβερνητικών διαδηλώσεων που ξεκίνησε στα τέλη Ιανουαρίου, κατηγόρησε τον Πρόεδρο της χώρας ότι «παραδίδει σημαντικές επαρχίες σε εξτρεμιστικά στοιχεία».